طالبان وايي درې میلیون پاسپورتونه چاپوي
د طالبانو حکومت د رئیس الوزرا ملا محمد حسن اخند په مشرۍ کابینې د درې میلیون پاسپورتونو چاپولو طرحه تصویب کړه.
د طالبانو حکومت د چهارشنبې په ورځ جون ۱۵ (غبرګولې ۲۵) په دې اړه یوې اعلامیې کې ویلي چې تیره ورځ د کابینې غونډه کې په دې اړه بحثونه وشول. په دغه اعلامیه کې راغلي: "کابینې دغه راز د خلکو ستونزو د حل لپاره د درې میلیون پاسپورتونو او اړین لمنیشن د چاپ په اړه د مالیې وزارت غوښتنې له کافي غور او بحث وروسته تصویب کړې." پر همدې مهال د طالبانو حکومت د کورنیو چارو وزارت د پاسپورت عمومي رئیس مولوي عبدالحکیم حمدي نن چهارشنبه د پاسپورت کتابچو خلاصېدو په اړه د خلکو اندېښنو ته په ځواب کې ویلي چې له دغه ریاست سره په کافي اندازه د پاسپورت کتابچې موجودي دې. نوموړي یو ځل بیا له خلکو وغوښتل چې د پاسپورت اخیستلو لپاره انلاین ثبت نام وکړي :"پاسپورت نه دی خلاص شوی، پاسپورت زموږ سره الحمدالله ذخیره پرته ده. ډاډ خلکو ته ورکوو چې پاسپورت نه خلاصیږي،که چیرې خلاصیږي نو موږ دا وړتیا لرو چې موږ پاسپورتونه نقل کړو، پاسپورتونه موږ چاپ کړو او د خلکو غوښتنې پوره کړو." ښاغلي حمدي زیاته کړې چې ځینې خلک په جعلي فورمونو، ټاپو او لاسلیک سره له خلکو پیسې اخلي او په خبره یې جعلي پاسپورتونه هم وېشل کیږي. هغه ټينګار کړی چې یاد پاسپورتونه له دوی سره ثبت ندي او په خبره یې که هر څوک یې اخلي اعتبار نلري او جوړونکی او اخیستونکی دواړه نیول کیږي. د طالبانو حکومت د کورنیو چارو وزارت د پاسپورت عمومي ریاست تر دې مخکې ویلي و چې، د پاسپورت د کمبود ستونزې د هواري په هدف هڅې روانې دي او ټاکل شوې په نژدې ورځو کې لسګونه زره جلده پاسپورتونه کابل ته ورسیږي. دغه ریاست د می ۲۵ (غبرګولې څلورمه) ویلي وو چې اوس مهال د پاسپورت درې میلیون جلد په لتوانیا کې چاپ شوي او تر دوو اونیو به د ملګرو ملتونو په همکارۍ کابل ته انتقال شي. د پاسپورت ریاست د مطبوعاتو امر شفیع الله تسل امریکا غږ ته وویل چې دغه شمېر پاسپورتونه په لتوانیا کې د یو خصوصي شرکت لخوا چاپ شوي او په خبره یې د طالبانو حکومت یې د چاپ پیسې هم ورکړي دي. د طالبانو په اعلامیه کې همدارنګه ویل شوي چې د دوی حکومت د رئیس الوزرا ملا محمد احسن اخند په مشرۍ کابینې غونډه کې کوچیانو ته د الکترونیکي تذکرو ورکولو طرحه هم تصویب شوه. په اعلامیه کې راغلي چې د یادې لایحې تر تصویب وروسته د معلوماتو او احصایې ملي ادارې ته دنده سپارل شوې چې د کړنلارې پر عملي کولو کار وکړي. په اعلامیه کې ویل شوي: "دا چې پخوا د ځینو ستونزو له امله کوچیانو ته د برېښنايي تذکرو د ورکړې بهیر معطل شوی وو، اوس به بیرته پيل شي."